**A múzeum – A kiállítás (AKG)**

A szakkör, fakultáció célja műértő, műélvező és a kultúrára nyitott, a művészeti élményt befogadni képes és akaró fiatalság nevelése. Ennek érdekében múzeumok és kiállítások legkülönfélébb változataival szeretném szembesíteni őket, ám túl azon, hogy közös kiállítás-látogatásokat szervezünk, alapos háttértanulmányokat és a kulisszák mögé való betekintést is fontosnak tartanék. Az első és a második félév szerves egészt fognak alkotni, de a foglalkozások jellegében nagy eltérést mutatnak.

Az első félév során 4-5 kiállítást kellene megnéznünk (ezeket részletesen a heti lebontásban ismertetem). Fontos, hogy nem egy klasszikus művészettörténet fakultációról van szó, így nem a kiállításokat válogatjuk a tantervhez, de a kiállítások anyaga, jellege alakítja a tantervet magát. Szükséges megtekinteni egy fővárosi múzeum külföldi képzőművészettel foglalkozó állandó gyűjteményét és egy magyar művészetet reprezentálót, egy fővárosi ideiglenes tárlatot, valamint egy kisgalériát (vagy aukciósházat). Minden egyes kiállítás-látogatást megelőz majd egy-két (anyagamennyiség függően) előkészítő óra, mely a bemutatott anyagot és a bemutató teret, múzeumot egyaránt vizsgálni kívánja. A látogatások után pedig egy-egy levezető órát tervezek, ahol az élményközpontú befogadói nézőponton túl egy kritikai, műértői aspektusnak is hangot kívánok adni, egyúttal hangot kívánok kérni a tanulóktól is. A félév elején kiállítások mentén (létszámfüggően) 2-5 fős kiscsoportokra bontanám a csoportot, így minden kiállításhoz, projekthez jutna egy-egy a befogadást-a feldolgozást kiemelten irányító, domináló csapat. A kurzus célja, hogy minden csoport elkészítsen a félév végére egy-egy projektmunkát, melynek középpontjában az általuk választott kiállítás és annak segédfoglalkozásai állnak.

A második félévben elvontabb síkon, ám konkrétabb eredményekkel kívánok dolgozni. A megadott, meglátogatható kiállítások helyett a kiállítással, mint jelenséggel és az azt befogadó múzeummal, galériával mint intézménnyel szeretném, ha foglalkoznánk. Múzeumtörténeti és műgyűjtés-történeti alapvető ismereteken túl a múzeum és a kiállítás funkcionális működését, az idea menti artikulálódását néznénk és vizsgálnánk meg. A merőben elméleti keretben pedig egy nagyon is megfogható cél, egy kiscsoportonként megtervezendő és részleteiben kivitelezendő kiállítás létrehozása szerepel.

A két félév során tehát a műbefogadástól a művészetreprezentáció-kritikán át a művészet tálalásáig jutunk el, mindezt élményközpontúan (játékokkal, interaktivitással).